2 Samuele 11 | Beibele Inthaneteng | Phetolelo ya Lefase le Lefsa
11 Ya re ge ngwaga o thoma,+ ka nako ya ge dikgoši di etšwa dira,+ Dafida a roma Joaba le bahlanka ba gagwe bao a bego a na le bona gotee le madira ka moka a Isiraele gore ba yo bolaya bana ba Amoni+ gomme ba rakelele Raba,+ mola Dafida yena a be a dutše Jerusalema.
2 Ge e šetše e le mantšiboa Dafida a tsoga malaong a gagwe a sepelasepela tlhakeng+ ya ntlo ya kgoši; ge a le moo tlhakeng a bona+ mosadi yo mobotse kudu a hlapa.+
3 Dafida a romela lentšu la gore go botšišwe ka mosadi yoo,+ gomme motho yo mongwe a re: “Na yo ga se Batseba+ morwedi wa Eliama+ mosadi wa Uria+ wa Mohethe?”+
4 Dafida a roma baromiwa gore ba mo tliše go yena.+ Batseba a tla+ gomme Dafida a robala le yena,+ ka morago ga ge a sa tšo fetša go hlapa ditšhila tša gagwe.+ Ka morago a boela ntlong ya gagwe.
5 Mosadi yoo a ima. Ke moka a romela lentšu go Dafida a re: “Ke imile.”
6 Dafida a romela lentšu go Joaba a re: “Nthomele Uria wa Mohethe.” Joaba a romela Uria go Dafida.
7 Ge Uria a fihla go yena, Dafida a mmotšiša gore Joaba le madira ba phela bjang le gore ntwa e sepela bjang.
8 Dafida a re go Uria: “Theogela ntlong ya gago o ye o hlape dinao.”+ Uria a tšwa ntlong ya kgoši gomme a tloga le mpho ya kgoši.
9 Lega go le bjalo, Uria a se theogele ntlong ya gagwe eupša a robala mojakong wa ntlo ya kgoši le bahlanka ba bangwe ka moka ba mong wa gagwe.
10 Ba botša Dafida ba re: “Uria ga se a theogela ntlong ya gagwe.” Ge ba re’alo Dafida a re go Uria: “O be o le leetong, na ga go bjalo? Ke ka baka la’ng o se wa theogela ntlong ya gago?”
11 Uria a re go Dafida: “Areka+ le Isiraele le Juda di dula mešašeng gomme mong wa ka Joaba le bahlanka ba mong wa ka+ ba hlomile mešaša kua nageng, na bjale nna ke swanetše go ya ntlong ya ka gore ke yo ja, ke nwe le go robala le mosadi wa ka?+ Ke ikana ka wena o phelago le ka moya wa gago gore,+ nka se ke ka dira selo seo!”
12 Dafida a re go Uria: “Dula mo le lehono gomme gosasa ke tla go lesa wa sepela.” Uria a dula Jerusalema letšatšing leo le le le latelago.
13 Dafida a mmitša gore a tlo ja le go nwa le yena. A mo dira gore a tagwe.+ Lega go le bjalo, Uria a tšwa e le mantšiboa a yo robala malaong a gagwe le bahlanka ba mong wa gagwe gomme a se theogele ntlong ya gagwe.
14 Ge bo esa Dafida a ngwalela Joaba lengwalo+ a le romela ka seatla sa Uria.
15 Lengwalong leo a ngwala gore:+ “Beang Uria ka pele moo ntwa e fišago+ gomme lena le mo katologe ke moka a otlwe a hwe.”+
16 Ya re ge Joaba a hlapeditše motse a bea Uria lefelong leo a bego a tseba gore go be go na le bagale.+
17 Ge banna ba motse ba etšwa gore ba yo lwa le Joaba, ba bangwe ba madira, e lego bahlanka ba Dafida ba bolawa gomme Uria wa Mohethe le yena a hwa.+
18 Joaba a romela moromiwa gore a begele Dafida ditaba ka moka tša ntwa.
19 A laela moromiwa yoo a re: “Ge o feditše go bolela le kgoši ka ditaba ka moka tša ntwa,
20 ke moka kgoši ya go galefela ya re go wena: ‘Ke ka baka la’ng le ile la batamela motse kgauswi kudu gore le lwe? Na le be le sa tsebe gore ba be ba tla betša ba eme godimo ga morako?
21 Ke mang yo a bolailego Abimeleke+ morwa wa Jerubeshethe?+ Na ga se mosadi yo a ilego a lahlela tšhilo godimo ga gagwe+ a le godimo ga morako gomme a hwela kua Thebetse?+ Ke ka baka la’ng le ile la batamela morako kgauswi kudu?’ Wena o re: ‘Mohlanka wa gago Uria wa Mohethe le yena o hwile.’”+
22 Moromiwa a sepela a tla a botša Dafida dilo ka moka tšeo Joaba a mo laetšego tšona.
23 Moromiwa a re go Dafida: “Banna bao ba be ba re feta ka matla, moo ba ilego ba tla ba lwa le rena nageng; eupša ra lwa le bona go ba go fihla kgorong ya motse.
24 Babetši ba bora ba ile ba betša bahlanka ba gago ba le godimo ga morako,+ moo go ilego gwa hwa bahlanka ba bangwe ba kgoši; mohlanka wa gago Uria wa Mohethe le yena o hwile.”+
25 Dafida a re go moromiwa: “O botše Joaba o re: ‘Taba ye e se ke ya go tshwenya ka gobane tšhoša e bolaya+ mang goba mang. Tiišang tlhabano ya lena le lwe le motse gomme le o phušole.’+ O mo kgothatše.”
26 Mosadi wa Uria a kwa gore Uria monna wa gagwe o hwile ke moka a llela+ mong wa gagwe.+
27 Ge nako ya go lla+ e fetile, gateetee Dafida a romela moromiwa a yo tšea Batseba legaeng la gagwe a mo tliša ntlong ya Dafida, ke moka ya ba mosadi wa gagwe.+ Ge nako e dutše e eya a mmelegela morwa, eupša seo Dafida a se dirilego e be e le se sebe+ mahlong+ a Jehofa.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D10%26Chapter%3D11%26wtlocale%3DSE%26srcid=share⊂ject=Bala Beibele Inthaneteng